               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.3.2019
            COM(2019) 112 final
            2019/0062(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Γενική Επιτροπή Αλιείας για τη Μεσόγειο και για την κατάργηση της απόφασης 9389/1/14 REV 1

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο των συνεδριάσεων της Γενικής Επιτροπής Αλιείας για τη Μεσόγειο, για την περίοδο 2019-2023, σε σχέση με την προβλεπόμενη έγκριση των μέτρων διατήρησης και διαχείρισης.

               2.Πλαίσιο της πρότασης

               2.1.Συμφωνία για την ίδρυση της Γενικής Επιτροπής Αλιείας για τη Μεσόγειο

               Η συμφωνία για την ίδρυση της Γενικής Επιτροπής Αλιείας για τη Μεσόγειο («η συμφωνία ΓΕΑΜ») αποσκοπεί να διασφαλίσει τη διατήρηση και τη βιώσιμη χρήση, σε βιολογικό, κοινωνικό, οικονομικό και περιβαλλοντικό επίπεδο, των έμβιων θαλάσσιων πόρων, καθώς και τη βιώσιμη ανάπτυξη της υδατοκαλλιέργειας, στην περιοχή της συμφωνίας. Η συμφωνία ΓΕΑΜ άρχισε να ισχύει το 1952. Τροποποιήσεις της συμφωνίας ΓΕΑΜ εγκρίθηκαν το 1963, το 1976, το 1997 και το 2014.

               Η Ευρωπαϊκή Ένωση είναι συμβαλλόμενο μέρος της συμφωνίας ΓΕΑΜ, αφού την αποδέχτηκε σύμφωνα με την απόφαση 98/416/ΕΚ του Συμβουλίου
                  1
               . Η Βουλγαρία, η Γαλλία, η Ελλάδα, η Ισπανία, η Ιταλία, η Κροατία, η Κύπρος, η Μάλτα, η Ρουμανία και η Σλοβενία είναι επίσης συμβαλλόμενα μέρη της συμφωνίας ΓΕΑΜ.

               2.2.Γενική Επιτροπή Αλιείας για τη Μεσόγειο (ΓΕΑΜ)

               Η Γενική Επιτροπή Αλιείας για τη Μεσόγειο (ΓΕΑΜ) είναι το όργανο που συστάθηκε από τη συμφωνία ΓΕΑΜ με σκοπό τη διατήρηση και τη βιώσιμη χρήση, σε βιολογικό, κοινωνικό, οικονομικό και περιβαλλοντικό επίπεδο, των έμβιων θαλάσσιων πόρων, καθώς και της βιώσιμης ανάπτυξης της υδατοκαλλιέργειας στη Μεσόγειο, στη Μαύρη Θάλασσα και στα παρακείμενα ύδατα. Εκδίδει μέτρα διατήρησης και διαχείρισης των αλιευτικών πόρων που εμπίπτουν στην αρμοδιότητά της.

               Ως μέλος της ΓΕΑΜ, η Ένωση έχει δικαιώματα συμμετοχής και ψήφου. Υπάρχει δήλωση αρμοδιότητας της Ένωσης για τη συμφωνία ΓΕΑΜ. Η Ένωση ασκεί τα δικαιώματα ψήφου των κρατών μελών της που είναι συμβαλλόμενα μέρη: όταν ψηφίζει η Ένωση, δεν ψηφίζουν τα κράτη μέλη της Ένωσης και αντιστρόφως. Η ΓΕΑΜ λαμβάνει τις αποφάσεις της με πλειοψηφία δύο τρίτων των μελών της ΓΕΑΜ που είναι παρόντα και ψηφίζουν.

               2.3.Αποφάσεις της ΓΕΑΜ

               Η ΓΕΑΜ έχει την εξουσία να εκδίδει μέτρα διατήρησης και διαχείρισης της αλιείας που εμπίπτει στην αρμοδιότητά της, τα οποία είναι δεσμευτικά για τα συμβαλλόμενα μέρη.

               Σύμφωνα με το άρθρο 13.3 της συμφωνίας ΓΕΑΜ, τα εν λόγω μέτρα αρχίζουν να ισχύουν 120 ημέρες μετά την ημερομηνία κοινοποίησής τους στα συμβαλλόμενα μέρη από την ΓΕΑΜ. Τα συμβαλλόμενα μέρη που υποβάλλουν ένσταση για κάποιο μέτρο που εγκρίθηκε από τη ΓΕΑΜ εντός 120 ημερών από την κοινοποίηση, δεν δεσμεύονται από το εν λόγω μέτρο. Εάν πάνω από το ένα τρίτο των συμβαλλόμενων μερών υποβάλει ένσταση, τα υπόλοιπα συμβαλλόμενα μέρη δεν υποχρεούνται να εφαρμόσουν το επίμαχο μέτρο.

               3.Θέση που πρέπει να ληφθεί εξ ονόματος της Ένωσης

               Η θέση που πρέπει να ληφθεί εξ ονόματος της Ένωσης στις ετήσιες συνεδριάσεις των περιφερειακών οργανώσεων διαχείρισης της αλιείας (ΠΟΔΑ) καθορίζεται επί του παρόντος σύμφωνα με προσέγγιση δύο σταδίων. Οι κατευθυντήριες αρχές και οι προσανατολισμοί της θέσης της Ένωσης καθορίζονται σε πολυετή βάση με απόφαση του Συμβουλίου και η θέση αυτή προσαρμόζεται στη συνέχεια για κάθε ετήσια συνεδρίαση με ανεπίσημα έγγραφα της Επιτροπής που υποβάλλονται προς συζήτηση στην ομάδα εργασίας του Συμβουλίου.

               Όσον αφορά τη ΓΕΑΜ, η προσέγγιση αυτή υλοποιείται με την απόφαση 9389/1/14 REV 1 του Συμβουλίου, της 8ης Μαΐου 2014, η οποία καθορίζει τη θέση της Ένωσης στη ΓΕΑΜ για την περίοδο 2014-2018. Η εν λόγω απόφαση περιλαμβάνει γενικές αρχές και προσανατολισμούς, αλλά λαμβάνει επίσης υπόψη, στο μέτρο του δυνατού, τις ιδιαιτερότητες της ΓΕΑΜ. Επιπλέον, καθορίζει τη συνήθη διαδικασία για τον καθορισμό της θέσης της Ένωσης σε ετήσια βάση, όπως ζητήθηκε από τα κράτη μέλη.

               Η απόφαση 9389/1/14 REV 1 προβλέπει την αναθεώρηση της θέσης της Ένωσης πριν από την ετήσια συνεδρίαση του 2019. Κατά συνέπεια, η παρούσα πρόταση καθορίζει τη θέση της Ένωσης στο πλαίσιο της ΓΕΑΜ για την περίοδο 20192023 και, ως εκ τούτου, αντικαθιστά την απόφαση 9389/1/14 REV 1.

               Η απόφαση 9389/1/14 REV 1 ενσωμάτωσε τις αρχές και τους προσανατολισμούς της νέας κοινής αλιευτικής πολιτικής (ΚΑΠ), που καθορίζονται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  2
               , λαμβανομένων επίσης υπόψη των στόχων που έθεσε η ανακοίνωση της Επιτροπής σχετικά με την εξωτερική διάσταση της ΚΑΠ
                  3
               . Επιπλέον, προσάρμοσε τη θέση της Ένωσης στη Συνθήκη της Λισαβόνας.

               Η τρέχουσα αναθεώρηση λαμβάνει υπόψη, σε συνδυασμό με τις επιπτώσεις της αλιείας, την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο Ευρωπαϊκή στρατηγική για τις πλαστικές ύλες σε μια κυκλική οικονομία
                  4
               , την κοινή ανακοίνωση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας
                  5
                και τα συμπεράσματα του Συμβουλίου σχετικά με την εν λόγω κοινή ανακοίνωση
                  6
               .

                  Η τρέχουσα αναθεώρηση λαμβάνει επίσης υπόψη τις δεσμεύσεις που έχει αναλάβει η Ένωση σε διεθνές επίπεδο για τη Μεσόγειο και τη Μαύρη Θάλασσα στην υπουργική δήλωση της Μάλτας «MedFish4Ever»
                     7
                   και στην υπουργική διακήρυξη της Σόφιας
                     8
                  .

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Οι «πράξεις που παράγουν έννομα αποτελέσματα» περιλαμβάνουν πράξεις οι οποίες παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο, καθώς και μέσα που δεν έχουν δεσμευτική ισχύ βάσει του διεθνούς δικαίου, αλλά «μπορούν να επηρεάσουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  9
               .

               4.1.2.Εφαρμογή στην προκειμένη περίπτωση

               Η ΓΕΑΜ είναι το όργανο που έχει συσταθεί με συμφωνία, συγκεκριμένα με τη συμφωνία ΓΕΑΜ.

               Οι πράξεις τις οποίες καλείται να εγκρίνει η ΓΕΑΜ συνιστούν πράξεις που παράγουν έννομα αποτελέσματα. Θα είναι δεσμευτικές βάσει του διεθνούς δικαίου σύμφωνα με το άρθρο 13 της συμφωνίας ΓΕΑΜ και μπορούν να επηρεάσουν με καθοριστικό τρόπο το περιεχόμενο της νομοθεσίας της ΕΕ, και συγκεκριμένα:

               τον κανονισμό (EΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας
                  10
               ·

               τον κανονισμό (ΕΚ) αριθ. 1224/2009 του Συμβουλίου, περί θεσπίσεως κοινοτικού συστήματος ελέγχου της τήρησης των κανόνων της ΚΑΠ
                  11
               · και

               τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων
                  12
               .

               Οι προτεινόμενες πράξεις δεν συμπληρώνουν, ούτε τροποποιούν το θεσμικό πλαίσιο της συμφωνίας ΓΕΑΜ.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η εν λόγω πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος σκοπός και το περιεχόμενο της προβλεπόμενης πράξης αφορούν την αλιεία. Ο κανονισμός (ΕΕ) αριθ. 1380/2013 αποτελεί τη νομική βάση για τον καθορισμό των αρχών που πρέπει να αντικατοπτρίζονται στην παρούσα θέση.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 43 παράγραφος 2 της ΣΛΕΕ. Η παρούσα απόφαση θα αντικαταστήσει την απόφαση 9389/1/14 REV 1, η οποία καλύπτει την περίοδο 2014-2018.

               4.3.Συμπέρασμα

               Το άρθρο 43 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσει τη νομική βάση της προτεινόμενης απόφασης.

               2019/0062 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Γενική Επιτροπή Αλιείας για τη Μεσόγειο και για την κατάργηση της απόφασης 9389/1/14 REV 1

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Με την απόφαση 98/416/ΕΚ του Συμβουλίου
                  13
               , η Ευρωπαϊκή Ένωση ενέκρινε τη συμφωνία για την ίδρυση της Γενικής Επιτροπής Αλιείας για τη Μεσόγειο (συμφωνία ΓΕΑΜ). Η Βουλγαρία, η Γαλλία, η Ελλάδα, η Ισπανία, η Ιταλία, η Κροατία, η Κύπρος, η Μάλτα, η Ρουμανία και η Σλοβενία είναι επίσης συμβαλλόμενα μέρη της συμφωνίας ΓΕΑΜ.

               (2)Η Γενική Επιτροπή Αλιείας για τη Μεσόγειο είναι αρμόδια για τη θέσπιση μέτρων με σκοπό να εξασφαλισθεί η μακροπρόθεσμη διατήρηση και η βιώσιμη χρήση των αλιευτικών πόρων, καθώς και η βιώσιμη ανάπτυξη της υδατοκαλλιέργειας στην περιοχή της σύμβασης ΓΕΑΜ. Τα μέτρα αυτά ενδέχεται να καταστούν δεσμευτικά για την Ένωση.

               (3)Ο κανονισμός (EΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  14
                προβλέπει ότι η Ένωση διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τους στόχους της επίτευξης οικονομικών και κοινωνικών οφελών και οφελών για την απασχόληση, καθώς και της συμβολής στη διαθεσιμότητα επισιτιστικών πόρων. Ορίζει επίσης ότι η Ένωση εφαρμόζει την προληπτική προσέγγιση για τη διαχείριση της αλιείας και έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. Προβλέπει περαιτέρω ότι η Ένωση πρέπει να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, με σκοπό τη στήριξη της ανάπτυξης των επιστημονικών γνώσεων και γνωμοδοτήσεων, τη σταδιακή εξάλειψη των απορρίψεων και την προαγωγή αλιευτικών μεθόδων που προωθούν επιλεκτικότερες τεχνικές αλιείας, την αποφυγή και τη μείωση, κατά το δυνατόν, των ανεπιθύμητων αλιευμάτων και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Επιπλέον, ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και οι αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας.

               (4)Όπως αναφέρεται στην κοινή ανακοίνωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας
                  15
               , καθώς και στα συμπεράσματα του Συμβουλίου σχετικά με την κοινή ανακοίνωση
                  16
               , η προώθηση μέτρων για την υποστήριξη και την ενίσχυση της αποτελεσματικότητας των περιφερειακών οργανώσεων διαχείρισης της αλιείας (ΠΟΔΑ) και, κατά περίπτωση, για τη βελτίωση της διακυβέρνησής τους, βρίσκεται στο επίκεντρο της δράσης της Ένωσης σε αυτά τα φόρουμ.

               (5)Η ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο Ευρωπαϊκή στρατηγική για τις πλαστικές ύλες σε μια κυκλική οικονομία
                  17
               , αφορά ειδικά μέτρα για τη μείωση των πλαστικών υλών και της θαλάσσιας ρύπανσης, καθώς και της απώλειας ή εγκατάλειψης αλιευτικών εργαλείων στη θάλασσα.

               (6)Όπως αναφέρεται στα συμπεράσματα της υπουργικής συνόδου σχετικά με τη βιωσιμότητα της αλιείας στη Μεσόγειο, η οποία εξέδωσε την υπουργική δήλωση της Μάλτας «MedFish4Ever» στις 30 Μαρτίου 2017, και της διάσκεψης υψηλού επιπέδου για την αλιεία και την υδατοκαλλιέργεια στη Μαύρη Θάλασσα, η οποία εξέδωσε την υπουργική διακήρυξη της Σόφιας στις 7 Ιουνίου 2018, η προώθηση μέτρων για τη στήριξη και την περαιτέρω ενίσχυση της συλλογής δεδομένων και της επιστημονικής αξιολόγησης, της διαχείρισης της αλιείας με βάση το οικοσύστημα, του πνεύματος συμμόρφωσης με στόχο την εξάλειψη της παράνομης, λαθραίας και άναρχης αλιείας, της βιώσιμης αλιείας και υδατοκαλλιέργειας μικρής κλίμακας, της επίδειξης μεγαλύτερης αλληλεγγύης και συντονισμού, βρίσκεται στο επίκεντρο της δράσης της Ένωσης στο πλαίσιο της ΓΕΑΜ.

               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στις συνεδριάσεις της ΓΕΑΜ για την περίοδο 2019-2023, δεδομένου ότι τα μέτρα διατήρησης και διαχείρισης της ΓΕΑΜ θα είναι δεσμευτικά για την Ένωση και επηρεάζουν με καθοριστικό τρόπο το περιεχόμενο της ενωσιακής νομοθεσίας και, συγκεκριμένα, τον κανονισμό (ΕΚ) αριθ. 1005/2008 του Συμβουλίου
                  18
               , τον κανονισμό (ΕΚ) αριθ. 1224/2009 του Συμβουλίου
                  19
                και τον κανονισμό (EE) 2017/2403 του Ευρωπαϊκού Κοινοβουλίου και του Συμβουλίου
                  20
               .

               (8)Επί του παρόντος, η θέση που πρέπει να ληφθεί εξ ονόματος της Ένωσης στις συνεδριάσεις της ΓΕΑΜ καθορίζεται με την απόφαση 9389/1/14 REV 1 του Συμβουλίου
                  21
               . Είναι σκόπιμο να καταργηθεί η απόφαση 9389/1/14 REV 1 και να αντικατασταθεί από νέα απόφαση για την περίοδο 2019-2023

               (9)Δεδομένης της εξελισσόμενης φύσης των αλιευτικών πόρων στη περιοχή της σύμβασης ΓΕΑΜ και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων επιστημονικών και άλλων σχετικών πληροφοριών που υποβάλλονται πριν ή κατά τη διάρκεια των συνεδριάσεων της ΓΕΑΜ, θα πρέπει να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση (ΣΕΕ), για την εξειδίκευση της θέσης της Ένωσης σε ετήσια βάση, για την περίοδο 2019-2023.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στις συνεδριάσεις της Γενικής Επιτροπής Αλιείας για τη Μεσόγειο (ΓΕΑΜ) καθορίζεται στο παράρτημα Ι.

               Άρθρο 2

               Η εξειδίκευση της θέσης της Ένωσης σε ετήσια βάση κατά τις συνεδριάσεις της ΓΕΑΜ διεξάγεται σύμφωνα με το παράρτημα II.

               Άρθρο 3

               Η θέση της Ένωσης που περιλαμβάνεται στο παράρτημα Ι αξιολογείται και, εφόσον κρίνεται σκόπιμο, αναθεωρείται από το Συμβούλιο κατόπιν πρότασης της Επιτροπής, το αργότερο έως την ετήσια συνεδρίαση της ΓΕΑΜ το 2024.

               Άρθρο 4

               Καταργείται η απόφαση 9389/1/14 REV 1 της 8ης Μαΐου 2014.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 190 της 4.7.1998, σ. 34.

                     (2)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (3)

                        COM(2011) 424 της 13.7.2011.

                     (4)

                        COM(2018) 28 final της 16.1.2018.

                     (5)

                        JOIN(2016) 49 final της 10.11.2016.

                     (6)

                        7348/1/17 REV 1 της 24.3.2017.

                     (7)

                  https://ec.europa.eu/fisheries/inseparable/sites/inseparable/files/2018-01-26-declaration-malta.pdf

                     (8)

                  https://ec.europa.eu/fisheries/sites/fisheries/files/docs/2018-06-07-sofia-declaration_en.pdf

                     (9)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (10)

                        ΕΕ L 286 της 29.10.2008, σ. 1.

                     (11)

                        ΕΕ L 343 της 22.12.2009, σ. 1.

                     (12)

                        ΕΕ L 347 της 28.12.2017, σ. 81.

                     (13)

                        Απόφαση του Συμβουλίου της 16ης Ιουνίου 1998, σχετικά με την προσχώρηση της Ευρωπαϊκής Κοινότητας στη Γενική Επιτροπή Αλιείας για τη Μεσόγειο (ΕΕ L 190 της 4.7.1998, σ. 34).

                     (14)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (15)

                        JOIN(2016) 49 final της 10.11.2016.

                     (16)

                        7348/1/17 REV 1 της 24.3.2017.

                     (17)

                        COM(2018) 28 final της 16.1.2018.

                     (18)

                        Κανονισμός (ΕΚ) αριθ. 1005/2008 του Συμβουλίου, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).

                     (19)

                        Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).

                     (20)

                        Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).

                     (21)

                        Απόφαση του Συμβουλίου της 8ης Μαΐου 2014, για τη θέση που πρέπει να υιοθετηθεί, εξ ονόματος της Ευρωπαϊκής Ένωσης, στην Γενική Επιτροπή Αλιείας για τη Μεσόγειο (ΓΕΑΜ).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.3.2019
            COM(2019) 112 final
            ΠΑΡΑΡΤΗΜΑΤΑ
            της
            πρότασης για απόφαση του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Γενική Επιτροπή Αλιείας για τη Μεσόγειο και για την κατάργηση της απόφασης 9389/1/14 REV 1

               ΠΑΡΑΡΤΗΜΑ Ι

               Θέση που πρέπει να ληφθεί εξ ονόματος της Ένωσης στις συνεδριάσεις της Γενικής Επιτροπής Αλιείας για τη Μεσόγειο (ΓΕΑΜ)

               1.ΑΡΧΕΣ

               Στο πλαίσιο της ΓΕΑΜ, η Ένωση:

               α) ενεργεί σύμφωνα με τους στόχους και τις αρχές που επιδιώκει να τηρεί η Ένωση στο πλαίσιο της κοινής αλιευτικής πολιτικής (ΚΑΠ), ειδικότερα μέσω της προληπτικής προσέγγισης και των στόχων που συνδέονται με τη μέγιστη βιώσιμη απόδοση, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013, με στόχο να προωθήσει την εφαρμογή μιας προσέγγισης στη διαχείριση της αλιείας που να στηρίζεται στο οικοσύστημα, να προλάβει και να περιορίσει όσο το δυνατόν περισσότερο τα ανεπιθύμητα αλιεύματα, να εξαλείψει σταδιακά τις απορρίψεις και να περιορίσει τις επιπτώσεις των αλιευτικών δραστηριοτήτων στα θαλάσσια οικοσυστήματα, καθώς και να εξασφαλίσει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες, λαμβάνοντας υπόψη ταυτόχρονα τα συμφέροντα των καταναλωτών, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση·

               β) καταβάλλει προσπάθειες με σκοπό τη δέουσα συμμετοχή των ενδιαφερόμενων φορέων κατά την προπαρασκευαστική φάση των μέτρων της ΓΕΑΜ και διασφαλίζει ότι τα μέτρα που εγκρίνονται στο πλαίσιο της ΓΕΑΜ είναι σύμφωνα με τη συμφωνία ΓΕΑΜ·

               γ) διασφαλίζει ότι τα μέτρα που εγκρίνονται στο πλαίσιο της ΓΕΑΜ συνάδουν με το διεθνές δίκαιο, και ιδίως με τις διατάξεις της Σύμβασης του 1982 των Ηνωμένων Εθνών για το Δίκαιο της Θάλασσας, της συμφωνίας του 1995 των ΗΕ σχετικά με τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων, της συμφωνίας του 1993 για την προώθηση της τήρησης των διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα και της σύμβασης του 2009 του Οργανισμού Τροφίμων και Γεωργίας σχετικά με τα μέτρα που λαμβάνει το κράτος λιμένα·

               δ)στοχεύει στην εφαρμογή των δράσεων και δεσμεύσεων που προβλέπονται στην υπουργική δήλωση «MedFish4Ever», η οποία υπεγράφη στη Μάλτα στις 30 Μαρτίου 2017, και την υπουργική διακήρυξη της Σόφιας, η οποία υπεγράφη στις 7 Ιουνίου 2018, και αποσκοπούν ιδίως στην ενίσχυση της συλλογής δεδομένων και της επιστημονικής αξιολόγησης, στη θέσπιση ενός πλαισίου διαχείρισης της αλιείας με βάση το οικοσύστημα, στην ανάπτυξη μιας νοοτροπίας συμμόρφωσης και εξάλειψης της παράνομης, λαθραίας και άναρχης αλιείας, στην υποστήριξη της βιώσιμης αλιείας και υδατοκαλλιέργειας μικρής κλίμακας και στην εξασφάλιση μεγαλύτερης αλληλεγγύης και συντονισμού στην Μεσόγειο·

               ε) προάγει θέσεις που συνάδουν με τις βέλτιστες πρακτικές των περιφερειακών οργανώσεων διαχείρισης της αλιείας (ΠΟΔΑ) στην ίδια περιοχή·

               στ) επιδιώκει συνοχή και συνέργεια με την πολιτική που ασκεί η Ένωση στις διμερείς αλιευτικές σχέσεις της με τρίτες χώρες και εξασφαλίζει συνοχή με τις άλλες πολιτικές της, ιδίως στους τομείς των εξωτερικών σχέσεων, της απασχόλησης, του περιβάλλοντος, του εμπορίου, της ανάπτυξης, της έρευνας και καινοτομίας·

               ζ)διασφαλίζει την τήρηση των διεθνών δεσμεύσεων της Ένωσης·

               η) ευθυγραμμίζεται με τα συμπεράσματα του Συμβουλίου της 19ης Μαρτίου 2012 για την ανακοίνωση της Επιτροπής σχετικά με την εξωτερική διάσταση της ΚΑΠ
                  1
               ·

               θ) αποσκοπεί στη δημιουργία ισότιμων όρων ανταγωνισμού για τον αλιευτικό στόλο της Ένωσης εντός της περιοχής της συμφωνίας ΓΕΑΜ, οι οποίοι θα βασίζονται στις ίδιες αρχές και στα ίδια πρότυπα που ισχύουν σύμφωνα με το ενωσιακό δίκαιο, και στην προώθηση της ενιαίας εφαρμογής αυτών των αρχών και προτύπων·

               ι) ευθυγραμμίζεται με την κοινή ανακοίνωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας
                  2
               , καθώς και με τα συμπεράσματα του Συμβουλίου σχετικά με την κοινή ανακοίνωση
                  3
               , και προωθεί μέτρα για την υποστήριξη και την ενίσχυση της αποτελεσματικότητας της ΓΕΑΜ και, κατά περίπτωση, βελτιώνει τη διακυβέρνηση και τις επιδόσεις της (ιδίως όσον αφορά την επιστήμη, τη συμμόρφωση, τη διαφάνεια και τη διαδικασία λήψης αποφάσεων), συμβάλλοντας στη βιώσιμη διαχείριση των ωκεανών σε όλες τις διαστάσεις της·

               ια) προωθεί τον συντονισμό μεταξύ των ΠΟΔΑ και των περιφερειακών συμβάσεων για τις θάλασσες (ΠΣΘ) και τη συνεργασία με διεθνείς οργανισμούς, κατά περίπτωση, στο πλαίσιο των εντολών τους, εφόσον κρίνεται σκόπιμο·

               ιβ)προωθεί μηχανισμούς συνεργασίας μεταξύ των ΠΟΔΑ για είδη εκτός του τόνου, παρόμοιους με την αποκαλούμενη διαδικασία του Κόμπε για τις ΠΟΔΑ τόνου.

               2.ΠΡΟΣΑΝΑΤΟΛΙΣΜΟΙ

               Η Ένωση προσπαθεί, στο μέτρο του δυνατού, να στηρίξει την έγκριση από τη ΓΕΑΜ των παρακάτω δράσεων:

               α) μέτρων διατήρησης και διαχείρισης των αλιευτικών πόρων στην περιοχή της συμφωνίας ΓΕΑΜ, με βάση τις βέλτιστες διαθέσιμες επιστημονικές γνωμοδοτήσεις, συμπεριλαμβανομένων των συνολικών επιτρεπόμενων αλιευμάτων (TAC) και των ποσοστώσεων ή των μέτρων ρύθμισης της αλιευτικής προσπάθειας για τους έμβιους θαλάσσιους βιολογικούς πόρους της ΓΕΑΜ, ώστε να επιτευχθεί το μέγιστο βιώσιμο επίπεδο απόδοσης έως το 2020 το αργότερο, σε προοδευτική βάση με βαθμιαίες αυξήσεις. Όπου κρίνεται αναγκαίο, τα ως άνω μέτρα διατήρησης και διαχείρισης θα περιλαμβάνουν ειδικά μέτρα για τα αποθέματα που υφίστανται υπεραλίευση, ώστε η αλιευτική προσπάθεια να εναρμονίζεται με τις διαθέσιμες αλιευτικές δυνατότητες·

               β) μέτρων για την πρόληψη, αποτροπή και εξάλειψη της παράνομης, λαθραίας και άναρχης (ΠΛΑ) αλιείας στην περιοχή της συμφωνίας ΓΕΑΜ, συμπεριλαμβανομένου του καταλόγου σκαφών ΠΛΑ αλιείας·

               γ) μέτρων παρακολούθησης, ελέγχου και επιτήρησης στην περιοχή της συμφωνίας ΓΕΑΜ ώστε να εξασφαλίζεται αποτελεσματικός έλεγχος και συμμόρφωση προς τα μέτρα που λαμβάνονται στο πλαίσιο της ΓΕΑΜ,

               δ) μέτρων για την ελαχιστοποίηση των επιπτώσεων των αλιευτικών δραστηριοτήτων και της υδατοκαλλιέργειας στη θαλάσσια βιοποικιλότητα και στα θαλάσσια οικοσυστήματα και τους οικοτόπους τους, συμπεριλαμβανομένων μέτρων για τη μείωση της θαλάσσιας ρύπανσης και την πρόληψη της απόρριψης πλαστικών στη θάλασσα και τη μείωση των επιπτώσεων στη θαλάσσια βιοποικιλότητα και τα οικοσυστήματα από τα πλαστικά στη θάλασσα, προστατευτικών μέτρων για ευαίσθητα θαλάσσια οικοσυστήματα στην περιοχή της σύμβασης ΓΕΑΜ σύμφωνα με τις Διεθνείς κατευθυντήριες γραμμές του FAO για τη διαχείριση της αλιείας ειδών βαθέων υδάτων στην ανοικτή θάλασσα, καθώς και μέτρων για την αποφυγή και τη μείωση, στο μέτρο του δυνατού, των ανεπιθύμητων αλιευμάτων, συμπεριλαμβανομένων ιδίως των ευάλωτων θαλάσσιων ειδών, και τη σταδιακή εξάλειψη των απορρίψεων·

               ε)μέτρων για τη μείωση των επιπτώσεων των αλιευτικών εργαλείων που έχουν εγκαταλειφθεί, χαθεί ή απορριφθεί με άλλο τρόπο (ALDFG) στον ωκεανό και για τη διευκόλυνση του εντοπισμού και της ανάκτησης των εν λόγω εργαλείων·

               στ)μέτρων που προωθούν την ανάπτυξη της βιώσιμης ιχθυοκαλλιέργειας σύμφωνα με τη σχετική ενωσιακή νομοθεσία·

               ζ)κοινών προσεγγίσεων με άλλες ΠΟΔΑ, κατά περίπτωση, ιδίως εκείνες που συμμετέχουν στη διαχείριση της αλιείας στην ίδια περιοχή·

               η) πρόσθετων τεχνικών μέτρων με βάση γνωμοδοτήσεις των οργάνων και ομάδων εργασίας της ΓΕΑΜ.

               θ)συστάσεων, εφόσον ενδείκνυται και στο βαθμό που το επιτρέπουν τα σχετικά ιδρυτικά κείμενα, με τις οποίες θα ενθαρρύνεται η εφαρμογή της σύμβασης της Διεθνούς Οργάνωσης Εργασίας σχετικά με την εργασία στον τομέα της αλιείας

               ι)μέτρων που συνάδουν με τις δεσμεύσεις της υπουργικής δήλωσης «MedFish4Ever» και της υπουργικής διακήρυξης της Σόφιας.

               ΠΑΡΑΡΤΗΜΑ ΙΙ

               Εξειδίκευση σε ετήσια βάση της θέσης που πρέπει να λάβει η Ένωση

               στις συνεδριάσεις της Γενικής Επιτροπής Αλιείας για τη Μεσόγειο

               Πριν από κάθε συνεδρίαση της ΓΕΑΜ, όταν το όργανο αυτό καλείται να εγκρίνει αποφάσεις που παράγουν έννομα αποτελέσματα στην Ένωση, γίνονται οι απαραίτητες ενέργειες ώστε η θέση που θα διατυπωθεί εξ ονόματος της Ένωσης να λαμβάνει υπόψη τις τελευταίες επιστημονικές και λοιπές σχετικές πληροφορίες που διαβιβάζονται στην Επιτροπή, σύμφωνα με τις αρχές και τους προσανατολισμούς που παρατίθενται στο παράρτημα Ι.

               Για τον σκοπό αυτό και βάσει των εν λόγω πληροφοριών, η Επιτροπή διαβιβάζει εγκαίρως στο Συμβούλιο ή στα προπαρασκευαστικά του όργανα, πριν από κάθε συνεδρίαση της ΓΕΑΜ, έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα διατυπωθεί εξ ονόματος της Ένωσης.

               Εάν, στο πλαίσιο μιας συνεδρίασης της ΓΕΑΜ, είναι αδύνατον, ακόμα και επιτόπου, να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final της 10.11.2016.

                     (3)

                        7348/1/17 REV 1 της 24.3.2017.